Багъы Идар и дыщэ медаль
Тхэквондо
Софие къалэм (Болгарие) щекIуэкIащ «Multi European Games-2021» тхэквондомкIэ рейтинг зэхьэзэхуэ. Абы и саугъэтхэмрэ дунейпсо утыкум зыкъыщагъэлъэгъуэнымкIэ Iэмалымрэ щIэбэнащ Европэм и щIалэщIэ нэхъыфIхэр.
Зи хьэлъагъыр килограмм 48-м нэблагъэхэм я зэпэщIэтыныгъэм щригъэкIуэкIа зэIущIиплIми, хухаха зэманыр и кIэм нэмысу, текIуэныгъэ къыщызыхьа ди лъэпкъэгъу Багъ Идар дыщэ медалыр зыIэригъэхьащ.
КъищынэмыщIауэ, Багъым хуитыныгъэ къратащ зи ныбжьыр илъэс 21-м нэблагъэхэм я европэпсо зэхьэзэхуэу шыщхьэуIум Таллин къалэм щекIуэкIынум хэтыну. Спортсменыр егъасэ Ахъмэт Амир.

Зэхьэзэхуэшхуэхэр къапоплъэ
Мэкъуауэгъуэм и 9 - 15-хэм Белгород къалэм щыIащ илъэс 12 - 14-хэм ит ныбжьыщIэхэм тхэквондомкIэ я урысейпсо зэхьэзэхуэ. «Белгород Арена» спорт комплексым кърихьэлIащ Урысей Федерацэм и щIыналъэ 59-м къикIа спортсмен 780-рэ.
Иджырей зэхыхьэр Европэм и зэхьэзэхуэмрэ Дунейпсо школ джэгухэмрэ кIуэнухэр къыщыхахыу щытащ. Къэбэрдей-Балъкъэрым и командэ къыхэхам хэту зэхьэзэхуэм зыкъыщагъэлъэгъуащ спортсмен 18-м.
Зыхэхуа гупым дыщэ медалыр къыщихьащ Iусен Дамир. ЕтIуанэ хъуащ Бицу Къантемыр, Созаев Артур, Тхьэмокъуэ Элинэ, КIэблахъуэ Рузаннэ сымэ. Домбеякъ медалхэр зыIэрагъэхьащ Хаджиевэ Салмэ, Иуан Дианэ, Геграевэ Даринэ.
Зэхьэзэхуэм къыщагъэлъэгъуа зэфIэкIхэм япкъ иткIэ зи гугъу тщIа спортсменхэр ираджащ Урысейм и командэ къыхэхам. ДяпэкIэ абыхэм зыхуагъэхьэзырынущ Таллин щекIуэкIыну Европэм и зэхьэзэхуэмрэ Сербием щызэхэтыну Дунейпсо школ джэгухэмрэ.
Спортсменхэр ягъасэ Кугъуэндокъуэ Ялдар, Тикаев Идрис, Унэжокъуэхэ Абдельджабаррэ Къантемыррэ, Хъурей Беслъэн, БжэныкIэ Резуан сымэ. Командэр зэхьэзэхуэм хуигъэхьэзыращ Ахъмэт Амир.
Урысейм и щIыналъэ 59-рэ зыхэта зэпеуэм Къэбэрдей-Балъкъэрым и гупым ещанэ увыпIэр къыщихьащ.

БэнэкIэ хуит
Тренер цIэрыIуэм и саугъэтхэм щIобэн
Прималкинскэ жылагъуэм дэт Физкультурэ-узыншагъэр щрагъэфIакIуэ комплексым щекIуэкIащ 2008 - 2009, 2011 - 2012 гъэхэм къалъхуахэм бэнэкIэ хуитымкIэ я зэхьэзэхуэ. Спортсменхэр щIэбэнащ Урысейм щIыхь зиIэ и тренер Тембот Анатолэ и саугъэтхэм.
Зэхьэзэхуэр къызэрагъэпэщащ Прохладнэ муниципальнэ щIыналъэм и щIыпIэ администрацэмрэ «Колос» спорт школымрэ. ЗэпэщIэтыныгъэхэр екIуэкIащ бэнэкIэ хуитымкIэ дунейпсо мардэхэм тету.
Къагъэлъэгъуа зэфIэкIхэм япкъ иткIэ япэ гуп увыпIэр иубыдащ Прохладнэ районым и командэ къыхэхам. Абы къыкIэлъокIуэ Адыгэ Республикэм къикIахэр. Прохладнэ къалэм и бэнакIуэхэр ещанэщ.
ТекIуахэмрэ къыхэжаныкIахэмрэ «Колос» спорт школым къыбгъэдэкIыу грамотэхэмкIэ, медалхэмрэ саугъэт лъапIэхэмкIэ ягъэпэжащ.
Гимнастикэ
И мыхьэнэм хагъахъуэ
Налшык дэт Универсальнэ спорт комплексым щекIуэкIащ художественнэ гимнастикэмкIэ «Сказки гор» урысейпсо зэхьэзэхуэрэ «Динамо» ­республикэ спорт зэгухьэныгъэм и XII чемпионатрэ.
Зэхьэзэхуэхэр къыщызэIуахым хэтащ КъБР-м и Парламентым и УнафэщI Егоровэ Татьянэ, абы и къуэдзэ Къардэн Мурат, республикэм и хабзэгъэув IэнатIэм Физическэ щэнхабзэмкIэ, спортымрэ туризмэмкIэ и комитетым и унафэщI Бэрэгъун Арсен, Къэбэрдей-Балъкъэрым спортымкIэ и министрым и къуэдзэ Анаев Аслъэн сымэ.
Урысейм и щIыналъэ 23-м, Донецк ЦIыхубэ Республикэм, Осетие Ипщэм къикIа спортсмен 500-м щIигъу махуиплIкIэ Къэбэрдей-Балъкъэрым и къалащхьэм щызэпеуащ.
Мы гъэм «Сказки гор» зэхьэзэхуэм урысейпсо мыхьэнэ къыхуагъэфэщащ икIи къэралым и спорт зэхьэзэхуэхэм Зыуэ щыт я календарь планым хагъэхьащ.
Атлетикэ псынщIэ
Акименкэ пашэщ
Брянск къалэм дэт «Десна» стадионым щыIащ атлетикэ псынщIэмкIэ Урысейм и чемпионат. Лъагэу дэлъеинымкIэ зэхьэзэхуэм хэтащ КъБР-м щыщ Акименкэ Михаил.
Япэ бгъэдыхьэгъуэкIэ метри 2-рэ сантиметр 28-м щхьэпрылъа Акименкэ занщIэу пашэныгъэр иубыдащ. Зыри къызылъэщIэмыхьэжыну ди спортсменым къыкIэлъыкIуэу зрипщытащ метри 2-рэ сантиметр 31-м, арщхьэкIэ къехъулIакъым.
ЕтIуанэ увыпIэр къылъысащ Хабаровск крайм щыщ Цыплаков Даниил. Ар дэлъеящ метритIрэ сантиметр 24-кIэ.
БэнэкIэ хуит
Ветеранхэм я зэпеуэ
Мэкъуауэгъуэм и 12-13-хэм ЕсэнтIыгу къалэм щекIуэкIащ 1 Урысейпсо гъэмахуэ спорт джэгухэр. Абы къриубыдэу зэхэта ветеранхэм бэнэкIэ хуитымкIэ я къэрал чемпионатым дыщэ, дыжьын, домбеякъ медалхэр къыщахьащ ди спортсменхэм.
Зи хьэлъагъыр килограмм 70-м нэблагъэ (илъэс 56 - 60 зы ныбжьхэм я деж) Гугъуэтыж МуIэед дыщэ медалыр зыIэригъэхьащ. Килограмм 78-м нэблагъэ (илъэс 41 - 45-хэм итхэм я деж) Ахъмэт Олег етIуанэ щыхъуащ. Домбеякъ медалхэр зыIэрагъэхьащ килограмм 70-м нэблагъэ IутI Русланрэ килограмм 78-м нэблагъэ Ташу Рустамрэ. ТIури щыбэнар илъэс 35 - 40 зи ныбжьхэм я гупырщ.
Жыласэ Замир.
